કોટનની સાડી સુવ્યવસ્થિત રીતે પહેરેલી અને પોતાના લાંબા વાળમાં મોગરાની કરમાયેલી વેણી નાખેલી ૪૮ વર્ષીય ધરા પોતાની ઉંમર કરતાં ઘણી નાની લાગતી હતી. તેણે પોતાના ૨૬ વર્ષના લગ્નજીવન દરમિયાન પોતાના પતિને આટલા ચિંતિત, વ્યાકુળ અને નિ:સહાય ક્યારેય નહોતા જોયા, જ્યારથી તેઓની દિકરી ક્ષિતિજાના લગ્ન થયા ત્યારથી વ્યોમના વાણી-વર્તનમાં અત્યંત પરિવર્તન આવ્યું હતું. આ બે દિવસો દરમિયાન તે જમવાનું, ઉંઘવાનું, આરામ કરવાનું છોડી, મૌન ધારણ કરી માત્ર હા કે ના માં જ જવાબ આપતા હતા. ધરા પણ દીકરીને વળાવીને ખાલીપો અનુભવતી હતી પણ બે દિવસના સમયે તેને સ્વસ્થ બનાવી દીધી હતી. ધરા પોતાના પતિના આવા અજાણ્યા, બદલાયેલા વર્તનથી ચિંતિત હતી. કારણ કે વ્યોમ અત્યંત સમજદાર, ગંભીર, સહજ સ્વભાવવાળો હતો. બહારની દુનિયાની કોઇ ઘટનાની તેના પર કોઇ અસર જ ન થતી. કોઇ પણ પરિસ્થિતિમાં સ્વસ્થ રહીને હિંમતથી સામનો કરનાર વ્યોમ લાગણીઓના ભરતી-ઓટરૂપી દ્વંદ્વથી પર અત્યંત સ્પષ્ટ સ્વભાવવાળો હતો.